Na inicijativu Fondacije Istina Pravda Pomirenje u četvrtak, 8 maja 2008. godine, održan je sastanak u Ambasadi BiH u Beogradu ne kome se razgovaralo o stanju u predmetu „Ilija Jurišić“. Sastanku su prisustvovali advokati Ilije Juirišića, Stevan Protić i Đorđe Dozet, otpravnik poslova ambasade BiH u Beogradu, Amira Arifović-Harms, Stoja Jurišić, Ilijina supruga i predsjednik Fondacije Istina Pravda Pomirenje, Sinan Alić.

Na sastanku su razmjenjene informacije o dosadašnjem toku sudskog procesa protiv Jurišića. Advokati su naglasili da nemaju nikakvih problema u sudnici, ali da osjećaju, na jednoj strani, nedostatak dobro volje kod državnih institucija BiH, ali i nekih pojedinaca, za veći angažman u ovom predmetu, a na drugoj strani susreću se sa očiglednim manipulacijama od strane Tužilaštva za ratne zločine Republike Srbije.
-Da nije Fondacije Istina Pravda Pomirenje koja nas cijelo vrijeme prati i srevisira sa vrlo bitnim dokumentima, mi bismo u ovom predmetu bili prepušteni sami sebi, objasnio je advokat Đorđe Dozet.

Prema riječima advokata Stevana Protića odbrana će i u nastavku procesa ostati doljedna svom ranijem stavu da saslušava samo svjedoke Tužilaštva jer oni na najbolji način brane Iliju Jurišića.
-Susreli smo se sa iskonstruisanom optužnicom koja ima za cilj da prikrije odgovornost tadašnje JNA za incident na Brčanskoj Malti. O tome najilustrativnije govori činjenica da je krivična prijava skupljala prašinu u nekim ladicama 7 godina, a onda je neko dao mig da se nešto uradi, istakao je Protić.

Sudionici ovog sastanka su posebnu pažnju posvetili Ilijinom zdravstvenom stanju i čnjenici da je prošlo pet mjeseci od kako je on, nakon izvršene operacije, morao obaviti kontrolni pregled na Vojno-medicinskoj akademiju u Beogradu.

-Ta činjenica na najbolji način ilustruje kakav je odnos institucija vlasti Republike Srbije prema Iliji Jurišiću. Ovakvim odnosom  direktno se ugrožava njegovo ionako teško zdravstveno stanje. Osim toga, i najobičnija administrativna procedura, kakvo je davanje punomoći supruzi da može podizati njegovu penziju, pretvara se u neku vrstu pristiska jer i to traje duže od dva mjeseca. Ovome treba dodati i činjenicu da se institucije države Srbije ignorantski odnose prema diplomatskim notama koje stižu iz Sarajeva, objasnio je Sinan Alić, predsjednik Fondacije Istina Pravda Pomirenje i zamolio otpravnicu poslova u Ambasadi BiH u Beogradu da o tome obavijesti Ministartvo vanjskih poslova BiH kako bi se i diplomatskim kanalima Srbija upozorila na ponašanje njenih organa uz sugestiju da se o tome obavijesti i nadležne institucije Evropske zajednice.

Gospođa Amira Arifović-Harms, je obećala puni angažman Ambasade u otklanjanju problema sa punomoćju i ubuduće će se to rješavati u okviru konzularne pomoći našim građnima.

-Ja će o svemu obavijestiti Ministarstvo vanjskih poslova i sugerisati da se na ministarskom nivou riješe problemi koji se tiču Jurišićevog zdravstvenog stanja i mislim da je dobro jednu takvu informaciju proslijediti i institucijama Evropske zajednice. Nije, međutim, dobro što advokatski tim nema podršku od nekih ljudi u BiH za koje se procjenjuje da mogu pomoći u procesu protiv Ilije Jurišića. Na žalost tu institcije ne mogu djelovati jer se sve svodi na savijest svakog pojedinica, objasnila je Amira Arifagić- Harms.

Na sastanku je, takođe, dogovoreno redovno konsultovanje i razmjena informacija kako bi se Iliji Jurišiću pružila što kvalitetnije zaštita. 
